Anno Domini millesimo trecentesimo nono statuta sunt haec apud Cistercium in Capitulo generali. 1.  In primis, cum parum esset iura condere… : ibi dicitur quod nullus ante decimum octavum annum aetatis suae reciperetur in novitium ; visitatores super hoc in suis visitationibus inquirerent et facerent observari, et abbates, donec tales emitterent, omni sexta feria essent in pane et aqua ; et in hoc tam proprii abbates quam visitatores extiterint negligentes, Capitulum ordinat et praecipit quod visitatores hoc exsequi negligentes poenae subiacebunt supradictae, exceptis illis de remotis regionibus in quibus adulti vix ad conversionem veniunt, quae in praedictis distinctione et capitulo notantur. 2.  Item, sicut bonum commune pro viribus procurantes… : ibi dicitur quod quaecumquae personae Ordinis, monachus aut conversus, qui abbates suos impedierint ne obediant ordini aut ordinationi Capituli generalis in exsolvendis contributionibus pro utilitate Ordinis, cum sibi imponuntur et aliis, emittantur a domo propria ad domos remotissimas, non, nisi per Capitulum generale, reversuri. 3.  Item, cum excessus multitudinis… : ibi dicitur quod de cetero plures quam unum conversum et unum famulum sine armis cum duobus equis, aut duos famulos, si conversus convenienter haberi non poterit ullus, tempore Capituli Cistercium introducant ; quicumque abbas de contrario convictus fuerit numerum famulorum vel equorum excedendo aut etiam de tempore sine speciali licentia domini Cistercii introducendo, quatuor primis dumtaxat et abbate Savigniacensi exceptis, tribus diebus continuis, uno eorum in pane et aqua, in expensis propriis statim solutis in hac domo, poenitentiam peragat levis culpae. Consimilem poenam sustineant omnes illi, qui tales postquam ad eorum notitiam pervenerit, distulerint proclamare. Monachi vero qui in Cistercio [inventi] fuerint, coram omnibus in capitulo vapulent, et expulsi statim de Cistercio pedites ad propria revertantur. 4.  Quaedam ex distinctione undecima, capitulo primo, de suscipiendis novitiis repetita, itemque de non pluribus personis ad Capitulum generale Cistercium adducendis. 